กองTFUNDตุนกำไรการขายโรงงานจ่ายปันผลพิเศษไตรมาส2ปีนี้
กอง TFUND ตุนกำไรจากการขายโรงงาน 35 ล้านบาท เล็งจ่ายปันผลพิเศษไตรมาส 2 ปีนี้ ยอมรับกู้ลงทุนเป็นไปได้ยาก
11 มี.ค. 2553

กอง TFUND ตุนกำไรจากการขายโรงงาน 35 ล้านบาท เล็งจ่ายปันผลพิเศษไตรมาส 2 ปีนี้ ยอมรับกู้ลงทุนเป็นไปได้ยาก
นายสุทธิพงศ์ พัวพันประเสริฐ รองกรรรมการผู้จัดการ กลุ่มธุรกิจกองทุนอสังหาริมทรัพย์ บริษัทหลักทรัพย์จัดการกองทุนรวม (บลจ.) บัวหลวง กล่าวว่า ในไตรมาส 2 ปีนี้อาจจะพิจารณานำเงินที่ได้จากการขายโรงงาน ที่มีอยู่ประมาณ 35 ล้านบาท มาทยอยจ่ายปันผลพิเศษให้กับผู้ถือหน่วยลงทุนกองทุนรวมอสังหาริมทรัพย์ไทคอน (TFUND)  ก่อนหน้านี้ กองทุน TFUND ขายโรงงาน ซึ่งเป็นสินทรัพย์ของกองทุนไปแล้ว 5-6 โรงงาน และได้กำไรจากการขายประมาณ 16-18% โดยปัจจุบันกองทุน TFUND ถือกรรมสิทธิ์โรงงานอุตสาหกรรม 174 แห่ง และคาดว่า ในไตรมาสแรกปีนี้จะสามารถเซ็นสัญญาเช่าโรงงานกว่าหมื่นตารางเมตร นอกจากนี้ กองทุน TFUND มีแผนจะเพิ่มทุนประมาณ 1,800-1,900 ล้านบาท ในไตรมาส 3 ปีนี้ เพื่อลงทุนซื้อโรงงานจาก บริษัท ไทคอน อินดัสเทรียล คอนเน็คชั่น (TICON) ประมาณ 30 โรงงาน 
นายเทิดศักดิ์ ทวีธีระธรรม ผู้อำนวยการอาวุโส ฝ่ายวิจัยหลักทรัพย์ บริษัทหลักทรัพย์ (บล.) เอเชีย พลัส กล่าวว่า แผนการลงทุนเพิ่มของกองทุน TFUND จะทำให้ผลการดำเนินงานดีขึ้นและมีโอกาสที่จะจ่ายเงินปันผลเพิ่มขึ้น นอกจากนี้หากในอนาคตกองทุนใช้เงินกู้เพื่อซื้อสินทรัพย์ที่สำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) อนุญาตให้กู้ยืมได้ไม่เกิน 10% ของสินทรัพย์สุทธิ จะทำให้ผลตอบแทนของกองทุนเพิ่มขึ้นจาก 7.7% เมื่อปี 2552
อย่างไรก็ตาม ในประเด็นการใช้สินเชื่อเพื่อลงทุนซื้อสินทรัพย์นั้น นายสุทธิพงศ์ กล่าวว่า คงจะเป็นไปได้ยาก เพราะเงื่อนไขที่ ก.ล.ต. กำหนดไว้ค่อนข้างเข้มงวด โดยเฉพาะปัญหาในการคืนเงินกู้ เช่น ไม่สามารถเพิ่มทุนมาคืนหนี้ได้ และไม่สามารถกู้เงินเพื่อชำระหนี้ (รีไฟแนนซ์) ได้
"ทาง TICON อยากให้กองทุนกู้ แต่เงื่อนไขลำบาก ก็ขึ้นอยู่กับว่า ก.ล.ต. จะคลายกฎลงหรือไม่ เพราะไม่อย่างนั้นธนาคารที่ให้กู้ก็จะได้รับแต่ดอกเบี้ย" นายสุทธิพงศ์ กล่าว